
הכרזת המבורג

תכנית הפעולה לעתיד

הכרזת המבורג על 'חינוך מבוגרים'
1. אנו, משתתפי הוועידה הבינלאומית החמישית על חינוך מבוגרים, המבורג, חוזרים ומאשרים, כי פיתוח, המתמקד בצרכי האדם ומעורבות חברתית, המדגישה כיבוד מלא של זכויות-האדם – הם אלה שיביאו לידי פיתוח בר-קיימא, שיהא הוגן לכל. השתתפותם המוּשׂכלת והאפקטיבית של אנשים ושל נשים בכל תחומי החיים דרושה להמשך קיומה של אנושות ולעמידתה באתגרי העתיד.

2. חינוך מבוגרים, אפוא, הוא יותר מאשר זכות, הוא המפתח למאה העשרים ואחת. חינוך מבוגרים הוא תוצאה של אזרחות פעילה כשם שהוא תנאי להשתתפות מלאה בחברה. זה הוא מושג רב-עוצמה לטיפוח פיתוח בר-קיימא מבחינה אקולוגית, לקידום הדמוקרטיה, הצדק, ההוגנות ביחסים שבין המִגדרים, לפיתוח מדעי, חברתי וכלכלי ולבניית עולם בו יוחלף הסכסוך האלים בדיאלוג ותרבות של שלום תתקיים על יסודות הצדק. למידת מבוגרים, יש בה כדי לעצב זהות ולהקנות משמעות לחיים. למידה במשך החיים פירושה חשיבה מחודשת, המשקפת תכנים של גיל, שוויון בין המגדרים, מוּגבלוּת, שפה, תרבות ופערים כלכליים.
3. חינוך מבוגרים משמעו מכלול תהליכי למידה מתמשכים במסגרות פורמליות ולא-פורמליות, שבהן אנשים מבוגרים מפתחים את יכולותיהם, מעשירים את הידע שלהם ומשפרים את כישוריהם הטכניים, המקצועיים, או מַפנים את הכישורים הללו לכיוון חדש כדי להגשים את עצמם ולמלא את צרכי החברה. למידת מבוגרים כוללת את הלמידה הפורמלית ואת הלמידה המתמשכת במסגרות שאינן פורמליות, וכן את טווח הלמידה החופשית והאקראית, הזְמינה בחברה לומדת רב-תרבותית, המבוססת על שילוב של תיאוריה ושל מעשה.
4. אמנם התוכן של למידת מבוגרים ושל חינוך ילדים ומתבגרים משתנה בהתאם להקשר הכלכלי, החברתי, הסביבתי והתרבותי ולצרכי האנשים בחברות הספציפיות שלהם, אך פעילויות אלה הן יסודות הכרחיים לחזון חדש של חינוך, שם מתקיימת הלמידה ונמשכת באמת כל החיים. הפרספקטיבה של למידה לאורך החיים דורשת השלמת-ניגודים והמשכיות. התרומה, הגלומה בחינוך המתמשך ובחינוך מבוגרים גדולה ועצומה ליצירת חברת-אזרחים מושכלת וסובלנית, לפיתוח כלכלי וחברתי, לקידום האוריינות, להקלת נטל העוני ולשימור הסביבה. תרומה זו מונחת ביסוד בניין העתיד.
* הוועידה הבינלאומית החמישית על חינוך מבוגרים, 14–18 ביולי 1997
5. יעדיו של חינוך הנוער והמבוגרים כתהליך לאורך החיים הם: פיתוח האוטונומיה ותחושת-האחריות של אנשים ושל קהילות; חיזוק היכולת להתמודד עם שינויים המתחוללים בכלכלה, בתרבות ובחברה בשלימותה; קידום דו-קיום, סובלנות, והשתתפות מושכלת ויצירתית של אזרחים בקהילותיהם ובקצרה: הכשרת אנשים וקהילות לשלוט בגורלם ובחברה שלהם כדי להתמודד עם האתגרים העומדים לפניהם. חיוני הדבר, שגישות ללמידת מבוגרים תהיינה מבוססות על המורשת התרבותית, הערכית שלהם ועל הניסיון שצברו, וכי מִגוון הדרכים ליישום הגישות הללו יכשיר ויעודד כל אזרח להיות מעורב באורח פעיל בחברתו כדי להשמיע את קולו. 
6. ועידה זו מכירה במגוון המערכות והשיטות הפוליטיות, הכלכליות, החברתיות והשלטוניות, הקיים במדינות החברות. על פי הכרה זו וכדי להבטיח שזכויות-האדם ושחירויות-היסוד תכובדנה במלואן מאשרת הוועידה, שהנסיבות המיוחדות של כל אחת מהמדינות החברות תקבענה את האמצעים, שממשלות תנקוטנה כדי לקדם את היעדים שלנו.
7. נציגי הממשלות והארגונים, המשתתפים בוועידה הבינלאומית החמישית על חינוך מבוגרים, החליטו לגלות ביחד את הכוח הגלום בלמידת מבוגרים ואת עתידה, במובן הרחב והדינאמי של למידה לאורך החיים.
8. בעשור הנוכחי חלו שינויים מהותיים בלמידת מבוגרים ובכלל זה גידול הן בהיקפם והן בממדיהם.בחברות המושתתות על ידע, הפורחות ברחבי תבל, חינוך מבוגרים וחינוך לאורך החיים נעשו צו-השעה בקהילה ובמקום-העבודה. דרישות חדשות מצד החברה ומצד מקום-העבודה מעלות את רמת-הציפיות ודורשות מכל אחד ואחת להמשיך ולחדש ידע ולשפר כישורים במשך כל החיים. ביסוד השינוי הזה מונחים התפקיד החדש, שנועד למדינה ולשותפויות נוספות, המוקדשות ללמידת מבוגרים בחברה האזרחית. המדינה עודנה הכלי העיקרי להבטחת זכות החינוך לכל ובייחוד לַפגיעוֹת שבִּקבוצות החברה, כגון מיעוטים ועמים ילידים ולפיתוח מדיניות כוללת. 
בשותפות החדשה, שבין המגזרים הציבוריים ובין המגזרים הפרטיים שבקהילה, מתחוללות תמורות בתפקידה של המדינה.תפקיד זה אינו מסתכם עוד בהקניית שירותי חינוך למבוגרים: כעת, המדינה היא סוכנת ייעוץ, מימון, פיקוח והערכה. ממשלות ושותפיהן בחברה מוכרחים לנקוט את כל האמצעים לתמיכה ביחידים כדי שיביעו ויגשימו איש את צרכיו ואת שאיפותיו וכדי שיזכו בגישה להזדמנויות, שהחינוך מאפשר להם בכל מהלך חייהם. 

בממשלות, חינוך מבוגרים אינו מוגבל למשרדי-החינוך; כל משרדי הממשלה עסוקים בקידום למידת מבוגרים ושיתוף-פעולה בין-משרדי הוא חיוני. יתרה מזאת, מעסיקים, איגודים מקצועיים, ארגונים לא-ממשלתיים וקהילתיים וכן קבוצות של אוכלוסיות-ילידות ושל נשים, כולם מעורבים בעניין ונושאים באחריות לפעול זה עם זה כדי ליצור הזדמנויות ללמידה לאורך החיים ולספק לה הכרה ואישור פורמלי להישגיה.
9. חינוך בסיסי לַכול משמעו, שאנשים בני כל גיל זוכים – כיחידים, או כקבוצות – בהזדמנות להגשים את הכוחות הגלומים בהם. אין זו זכות בלבד, אלא גם חובה ואחריות, המוטלות הן על יחידים הן על החברה בכלל. חיוני הדבר, שההכרה בזכות לחינוך לאורך החיים תלוּוה במשאבים ובאמצעים, שיאפשרו ליצור את התנאים הנחוצים למימוש הזכות הזאת. אתגרי המאה העשרים ואחת גדולים הם מכפי יכולתם של ממשלות, של ארגונים ושל מוסדות בלבד; הדמיון וכוח-היצירה של אנשים, והשתתפותם המלאה, החופשית ומלאת-החיים בכל היבט מהיבטי החיים, נחוצים גם כן. למידת בני-נוער ומבוגרים היא אחד האמצעים העיקריים להגדלה ניכרת של היצירתיות ושל התפוקה במובן הרחב ביותר של המונחים הללו, ואלה אין להם תחליף בהתמודדות עם הבעיות המורכבות, הכרוכות זו בזו, בעולם רדוף בתאוצה של שינויים, מורכבות וסיכון.
10. המושג החדש 'חינוך נוער ומבוגרים' מהווה אתגר לדרכי-העשייה הנוכחיות מפני שהוא קורא לרישות (networking) אפקטיבית במסגרת המערכות הפורמליות והלא-פורמליות וכן לחדשנות וליֶתר יצירתיות וגמישות. עם אתגרים כאלה יש להתמודד בגישות חדשות לחינוך מבוגרים במסגרת מושג הלמידה לאורך החיים. קידום הלמידה תוך שימוש באמצעי התקשורת והפרסום המקומיים והזדמנות לכול – הם באחריות הממשלות, השותפים שבחברה וספקי השירותים. המטרה העליונה צריכה להיות יצירת חברה לומדת, המחויבת לצדק חברתי ולרווחת הכלל.
11. אוריינות מבוגרים. האוריינות, בהגדרה רחבה, היא הידע והכישורים הבסיסיים הנחוצים לכל אדם בְּעולם המשתנה במהירות. זו היא זכות-אדם יסודית. בכל חברה, האוריינות היא כישור הכרחי בפני עצמו והינה בסיס לכישורי-חיים אחרים. מיליוני בני-אדם – נשים ברובן – חסרים הזדמנויות ללמוד, או שכישוריהם אינם מספיקים כדי כך שיהיו מסוגלים לתבוע לעצמם את הזכות הזאת. מימוש הזכות פירושו, על-פי רוב, יצירת תנאים-מקדימים ללמידה באמצעות הגברת המודעות וההעצמה (empowerment). האוריינות היא אף זָרָז להשתתפות בפעילויות חברתיות, תרבותיות, פוליטיות וכלכליות ולמידה לאורך החיים. לפיכך מתחייבים אנו להבטיח הזדמנויות לכל איש ואישה לרכוש ולקיים כישורי-אוריינות בסיסיים וליצור בכל המדינות החברות סביבה של אוריינות, שתתמוך בתרבות שבעל-פה. הקניית הזדמנויות-למידה לכל ובכלל זה אוכלוסיות, שהמִמשלים אינם מגיעים אליהן ושהחברה הכללית מדירה אותן מקרבהּ, עניין זה עומד בראש דאגותינו. הוועידה מברכת על היוזמה לעשור-האוריינות לכבודו של פאולו פְרֵר (Freire), שיתחיל בשנת 1998.
12. הכרה בזכות לחינוך ובזכות ללמוד לאורך החיים היא כיום צורך יותר מאשר אי-פעם. זו  הזכות לקרוא ולכתוב, הזכות לשאול ולנתח, הזכות לגישה למשאבים, הזכות לפתח ולממש הלכה למעשה כישורים ויכולות של יחיד ושל קבוצה.
13. אינטגרציה של נשים והעצמתן. לנשים שמורה הזכות להזדמנויות שוות; החברה, מצידה, תלויה בתרומתן בכל תחומי העבודה ובכל היבטי החיים. הנחיות למדיניות ללמידת נוער ומבוגרים צריכים להיענות לתרבויות מקומיות ולהעניק קדימוּת להרחבת ההזדמנויות לחינוך של כל הנשים אגב כיבוד השונוּת שלהן וסילוק דעות קדומות וסטריאוטיפים, שמגבילים את גישתן לחינוך הנוער והמבוגרים ומצמצמות את ההטבות שהן מפיקות מהחינוך ומהלמידה. יש לדחות כל ניסיון לצמצם את זכות הנשים לאוריינות, לחינוך ולהכשרה מקצועית. יש לנקוט כל דרך ואמצעי כדי למנוע ניסיונות כאלה.
14. תרבות של שלום וחינוך לאזרחות ולדמוקרטיה. בין החשובים שבאתגרים לדורנו נמצא ביטול תרבות האלימות ובניית תרבות של שלום, המושתתת על צדק ועל סובלנות, היכן שהדיאלוג, ההכרה ההדדית והמשא-ומתן יבואו במקום האלימות בבתים ובקהילות, בקרב האומות ובין הארצות.
15. שונוּת ושוויון. למידת מבוגרים צריכה לשקף את עושרו של המגוון התרבותי ולכבד את המסורת של העמים הילידים, את הידע ואת מערכות-הלמידה שלהם; את הזכות ללמוד בשפת-האם יש לכבד ולממש. חינוך מבוגרים עומד בפני אתגר מכריע – שימור ותיעוד החכמה שבעל-פה של קבוצות ומיעוטים, של עמים ילידים ושל עמים נוודים. חינוך בין-תרבותי צריך לעודד את הלמידה בין תרבויות שונות ועל אודותיהן כדי לתמוך בשלום, בזכויות-האדם ובחירויות-היסוד, בדמוקרטיה, בצדק, בחירוּת, בדו-קיום ובשונות האנושית.
16. בריאות. הבריאות היא זכות-אנוש בסיסית. למידה לאורך החיים יש בה כדי לתרום תרומה של ממש לקידום הבריאות ולמניעת מחלות. חינוך מבוגרים מציע הזדמנויות מובהקות לנגישות רלוונטית, הוגנת ובת-קיימא לידע בתחום הבריאות.
17. סביבה בת-קיימא. החינוך לסביבה בת-קיימא צריך להיות תהליך-למידה לאורך החיים מתוך הכרה בעובדה, שבעיות אקולוגיות קיימות בהקשר חברתי-כלכלי, פוליטי ותרבותי. עתיד הדורות הבאים לא יושג בלי התמודדות עם היחס שבין בעיות-סביבה ובין עקרונות של פיתוח, הרווחים כיום. חינוך סביבתי למבוגרים עשוי למלא תפקיד חשוב בהגברת הרגישות של קהילות ושל מקבלי-החלטות לעניין זה ובגיוסם לפעולה סביבתית ארוכת-טווח.
18. חינוך ותרבות ילידים. לעמים ילידים ולעמים נוודים שמורה זכות הגישה לכל שלבי ואופני החינוך, המוקנה בידי המדינה. עם זאת אין לשלול את זכותם ליהנות מתרבותם ולדבר בלשונם. על חינוך העמים הילידים ועמי-הנוודים להיות – מבחינה לשונית ותרבותית – מתאים לצרכיהם כדי להקל עליהם את הגישה לחינוך ולהכשרה מתקדמים יותר.
19. כלכלה משתנה. הגלובליזציה, השינויים בדפוסי-הייצור, האבטלה הגוברת וקשיי קיום, כל אלה דורשים מדיניות פעילה יותר בנוגע לעבודה והגדלת ההשקעה בפיתוח הכישורים, הנחוצים לאנשים ולנשים כדי להשתתף בשוק-העבודה ובפעילויות מניבות הכנסה.
20. גישה למידע. התפתחותן של טכנולוגיות המידע והתקשורת החדשות נושאת עימה סיכונים חדשים של הדָרה חברתית ותעסוקתית של קבוצות ושל יחידים ואף של עסקים, שאין בידם להסתגל בהקשר זה. אחד מתפקידיו של חינוך מבוגרים בעתיד צריך אפוא להיות הגבלת סכנות-ההדרה הללו כך שחברת-המידע לא תיעשה עיוורת לממד האנושי.
21. האוכלוסייה המזדקנת. שיעור הקשישים ביחס לכלל האוכלוסייה גדול כיום יותר מאשר אי-פעם והוא גדל והולך. בידי המבוגרים הקשישים האלה לתרום הרבה להתפתחות החברה. לכן חשוב, שתהייה להם ההזדמנות ללמוד כראוי. יש להכיר בכישוריהם וביכולותיהם, להעריכם כראוי ולהשתמש בהם.
22. בהתאם להצהרת סלמנקה (Salamanca) יש לקדם את האינטגרציה של בעלי-מוגבלויות ואת נגישותם למשאבים. לבני-אדם מוגבלים זכות להזדמנויות-למידה הוגנות, המכירות בצרכים ובמטרות של חינוכם והנענות לצרכים ולמטרות הללו בטכנולוגיות-למידה, שהולמות את הצרכים המיוחדים שלהם.
23. עלינו לפעול במלוא הדחיפות כדי להבטיח ולהגדיל את ההשקעות הלאומיות והבינלאומיות בלמידת נוער ומבוגרים ואת המחויבויות של משאבים פרטיים וקהילתיים לעניין זה. תכנית הפעולה לעתיד, שאימצנו כאן, מכוונת להשגת מטרה זו.
24. אנו קוראים לאונסק"ו, הארגון המוביל של האו"ם בשדה החינוך, ליטול על עצמו את המנהיגות בקידום חינוך מבוגרים כחלק בלתי-נפרד ממערכת-למידה, ולגייס את תמיכת כל השותפים – בייחוד אלה שברשת האו"ם – כדי לתת קדימות ליישום תכנית הפעולה למען העתיד ולאפשר אספקת השירותים, הנחוצים לחיזוק התיאום ושיתוף-הפעולה הבינלאומיים.
25. אנו מפצירים באונסק"ו לעודד את המדינות החברות שתאמצנה מדיניות וחקיקה לטובת אנשים מוגבלים כדי לסייע להם במסגרות חינוך תוך התייחסות לרגישות לשונות תרבותית, לשונית, מגדרית וכלכלית.
26. אנו מכריזים חגיגית, שכל השותפים להצהרה יבצעו אותה בדקדקנות כמו גם את תכנית הפעולה לעתיד, איש איש בתחומי אחריותו, המשלימים את אלה של זולתו,תוך שיתוף-פעולה הדדי. מנוי וגמור עימנו להבטיח שלמידה לאורך החיים תהיה בתחילת המאה העשרים ואחת מציאות מובהקת יותר משהייתה עד כה. לשם כך אנו מתחייבים לקדם את תרבות-הלמידה באמצעות תנועת 'שעת-למידה אחת ביום' ופיתוח שבוע למידת מבוגרים מטעם האו"ם.
27. כאן, בהמבורג, אנו משוכנעים בהכרחיותה של למידת מבוגרים ונודרים לעשות כל שביכולתנו כדי שלכל איש ואישה תינתן  ההזדמנות ללמוד לאורך חייהם. לשם כך נקים מערכות מקיפות לגיוס משאבים ולחלוקתם כך שלמידת מבוגרים תהיה הנאה, כלי-עבודה, זכות ואחריות משותפת.
תכנית הפעולה לעתיד

1. תכנית הפעולה לעתיד מפרטת את ההתחייבות החדשה לפיתוח למידת מבוגרים ונגזרת מהכרזת המבורג על למידת מבוגרים.

2. תכנית הפעולה מתמקדת בתחומים משותפים, שדאגת האנושות נתונה להם ערב המאה העשרים ואחת, ובתפקיד החיוני שלמידת מבוגרים מילאה וממלאת בהכשרת אנשים ונשים בני כל הגילים להתמודד עם אתגר זה בעזרת ידע, אומץ ויצירתיות.
3. פיתוח למידת מבוגרים דורש שותפות בין גופים ממשלתיים לארגונים בין-ממשלתיים ושאינם ממשלתיים, מעסיקים ואיגודים מקצועיים, אוניברסיטאות ומרכזי-מחקר, אמצעי-התקשורת, התאגדויות אזרחיות וקהילתיות, אנשים שמאפשרים חינוך מבוגרים והלומדים המבוגרים עצמם.
4. שינויים עמוקים מתחוללים הן במישור העולמי הן במישור המקומי. אפשר לראותם בגלובליזציה של המערכות הכלכליות, בהתפתחות המהירה של המדע ושל הטכנולוגיה, במבנה-הגילים של אוכלוסיות ובמוביליות של חברה אנושית, המיוסדת על המידע ועל הידע. כמו כן חוֹוה העולם שינויים יסודיים בדפוסי עבודה ואבטלה, משבר אקולוגי מחריף והולך, ומתחים בין קבוצות חברתיות – מתחים הנעוצים בתרבות, בהגדרה אתנית, בתפקידי-מגדר, בדת ובהכנסה. נטיות אלה באות לידי ביטוי בחינוך, שָם אלה, האחראים למערכות-חינוך מורכבות, נאבקים כדי להחזיק מעמד לנוכח הזדמנויות ודרישות חדשות, ועל-פי רוב במשאבים המידלדלים העומדים לרשותם.
5. במהלך העשור הנוכחי [שנות התשעים של המאה העשרים] מיקדה סידרה של ועידות את תשומת הלב של העולם בבעיות-יסוד בינלאומיות. החל בוועידה העולמית על חינוך לכל: מענה לצרכי-למידה בסיסיים (ג'ומטיאן, Jomtien, תאילנד, 1990) ועידת האו"ם על סביבה ופיתוח (ריו דה ז'ניירו, 1992), הוועידה העולמית על זכויות האדם (וינה, 1993), הוועידה הבינלאומית על אוכלוסייה ופיתוח (קהיר, 1994), הפסגה העולמית על פיתוח חברתי (קופנהגן, 1995), הוועידה העולמית הרביעית על נשים (בייג'ין, 1995), ועידת האו"ם על התיישבויות בני-האדם (הביטט II, איסטנבול, 1996) ולאחרונה, הפסגה העולמית על מזון (רומא, 1996). בכל הוועידות האלה נשאו מנהיגי העולם את עיניהם אל החינוך כגורם העשוי "לשחרר" את היכולות ואת היצירתיות של האזרחים. החינוך נראה כיסוד חיוני באסטרטגיה שנועדה להזין תהליכי פיתוח בר-קיימא.
6. שינויים מקבילים לאלה התחוללו בחינוך. מאז ייסודה מילאה אונסק"ו תפקיד חלוצי בחשיבה על חינוך מבוגרים ובתפיסתו כחלק חיוני של כל מערכת-חינוך ושל כל פיתוח, שהאדם במרכזו. כיום פעילות סוכנויות רבות בשדה ורבות מהן משתתפות בוועידת המבורג.
7. בעקבות הוועידה הבינלאומית הראשונה על חינוך מבוגרים (אלסינור, דנמרק, 1949) באו הוועידות במונטריאול (Montreal, 1960), בטוקיו (1972) ובפריס (1982). אבני-דרך חשובות אחרות היו הדו"ח משנת 1972 של הנציבות הבינלאומית לפיתוח החינוך בראשות אדגר פוֹר (Faure): למידה להיות: עולם החינוך היום ומחר (Learning to be: The World of Education Today and Tomorrow)  והמסמך רב-ההשפעה של אונסק"ו משנת 1976: המלצה על פיתוח חינוך מבוגרים (Recommendation on the Development of Adult Education) , שהציג את תפקידו החיוני של חינוך מבוגרים כ"חלק  מחינוך ומלמידה לאורך החיים".
8. בתריסר השנים שעברו מאז הצהרת פריס עברה האנושות שינויים יסודיים, הנובעים מן הגלובליזציה ומן ההתקדמות הטכנולוגית יחד עם סדר בינלאומי חדש. כל אלה הביאו לידי תמורות מרחיקות-לכת בשדות הפוליטיקה, התרבות והכלכלה.
9. רבע מאת-שנים אחרי הדו"ח למידה להיות בא דו"ח הוועדה הבינלאומית לחינוך לקראת המאה העשרים ואחת בראשות ז'ק דלוֹר (Delors) והציג את המושג 'למידה לאורך החיים' שהוא המפתח למאה העשרים ואחת. הוא נמצא מעבר להבחנות המסורתיות בין חינוך יסודי ובין לימודי-המשך. הוא משולב במושג אחר –'חברה לומדת', המאפשרת ללמוד ולהגשים את הכוחות הגלומים בכל איש ואישה." דו"ח הוועדה – 'למידה: האוצר הפנימי' (Learning: The Treasure Within) – הדגיש ארבעה עמודי-תווך של החינוך: למידה לדעת, למידה לעשות, למידה לחיות יחדיו ולמידה להיות. כפי שצוין בהכרזת המבורג, למידת מבוגרים התרחבה בעומק ובממדים ונעשתה צו-השעה במקום-העבודה, בבית ובקהילה, בשעה שאנשים ונשים נאבקים ליצור מציאויות חדשות בכל שלבי החיים. חינוך מבוגרים ממלא תפקיד חיוני וברור בהכשרת נשים וגברים בתגובה מתאימה לעולם משתנה בלי הרף ובהקניית למידה המכירה בזכויות ובאחריות של המבוגר ושל הקהילה.
10. בהמבורג, הטווח הרחב והמורכב של חינוך מבוגרים נדון בעשרה ראשי-פרקים בנושאים:
· למידת מבוגרים ודמוקרטיה: אתגרי המאה העשרים ואחת

· שיפור התנאים והאיכות של למידת מבוגרים
· הבטחת הזכויות אוניברסליות לאוריינות ולחינוך בסיסי
· למידת מבוגרים, שוויון והוגנות מגדריים והעצמת הנשים
· למידת מבוגרים ועולם-העבודה המשתנה
· למידת המבוגרים ביחס לסביבה, לבריאות ולאוכלוסייה
· למידת מבוגרים, תרבות, אמצעי-התקשורת וטכנולוגיות-המידע החדשות
· למידת מבוגרים לכל: הזכויות והשאיפות של קבוצות שונות
· כלכלת למידת מבוגרים
· הגברת שיתוף-הפעולה והסולידריות הבינלאומיים
I: למידת מבוגרים ודמוקרטיה: אתגרי המאה העשרים ואחת

11. אתגרי המאה העשרים ואחת דורשים גיוס היצירתיות והיכולות של כל האזרחים כדי להקל על העוני, לגבש תהליכים דמוקרטיים, לחזק את זכויות-האדם ולהגן עליהן, לקדם תרבות של שלום, לעודד אזרחות פעילה, לחזק את תפקיד החברה האזרחית, להבטיח שוויון והוגנות מגדריים, להעצים את הנשים ולחזקן, להכיר במגוון התרבותי (ובכלל זה שימוש בשפה וקידום הצדק והשוויון למיעוטים ולעמים הילידים) ובשותפות חדשה בין המדינה ובין החברה האזרחית. אכן, לחיזוק הדמוקרטיה נחוצה מעורבות גוברת של האזרחים ויצירת הֶקשרים, שבהם תִרבה תרומתם של האזרחים ושם תוכל להשתרש תרבות של הוגנות ושל שלום.

אנו מתחייבים:

12. ליצור השתתפות ומעורבות קהילתית גדולה יותר על-ידי

א. קידום אזרחות פעילה ושיפור הדמוקרטיה ההשתתפותית כדי ליצור קהילות לומדות;


ב. עידוד ופיתוח מנהיגות בקרב אוכלוסיית-המבוגרים ובמיוחד בקרב הנשים כדי להכשיר אוכלוסייה זו להשתתף במוסדות המדינה, הכלכלה והחברה האזרחית.

13. להגביר את המודעות לדעות קדומות ולאפליה בחברה על-ידי


א. הבטחת הזכויות הלגיטימיות של בני-האדם להגדרה עצמית ולקיום חופשי של אורחות-חייהם;


ב. נקיטת אמצעים למניעת אפליה בכל שלבי החינוך על בסיס מגדר, גזע, לשון, דת, מוצא אתני, לאומי, או כל צורת-אפליה באשר היא;


ג. פיתוח תכניות-חינוך, המכשירות נשים וגברים להבין את יחסי המגדרים ואת המיניות האנושית בכל ממדיה;

ד. הכרה בזכות הנשים, העמים הילידים, העמים הנוודים והמיעוטים לחינוך באמצעות הבטחת ייצוג הוגן בתהליכי קבלת החלטות והקצאת משאבים ובאמצעות תמיכה בהוצאה לאור ובפרסום של חמרי-למידה מקומיים וילידיים;


ה. הכרה, שלכל העמים הילידים והעמים הנוודים יש זכות גישה לכל השלבים ולכל הצורות של החינוך, שהמדינה מקנה, וזכות ליהנות מתרבויותיהם  ולדבר בלשונותיהם. חינוכם צריך להיות מתאים מבחינה לשונית ותרבותית לצרכיהם ולאפשר להם גישה לחינוך מתקדם ולהכשרה, בעבודה בצוותא ובלמידה לכבד ולהוקיר איש את השונות של זולתו כדי להבטיח עתיד משותף לכל בני החברה.

14. לעודד הכרה במעורבות ובאחריות של ארגונים לא-ממשלתיים ושל קבוצות קהילתיות מקומיות על-ידי

א. הכרה בתפקיד, שהארגונים הלא-ממשלתיים ממלאים בהגברת המודעות של האנשים ובהעצמתם – גורמים חיוניים לדמוקרטיה, לשלום ולפיתוח;


ב. הכרה בתפקידם המתעצם ובמימון הולם של הארגונים הלא-ממשלתיים ושל הקבוצות הקהילתיות המקומיות בהקניית הזדמנויות-חינוך למבוגרים בכל המגזרים, ובעיקר להגיע לנזקקים ביותר ובתרומה לחברה אזרחית פעילה.

15. לקדם תרבות של שלום, של דיאלוג בין-תרבותי ושל זכויות-האדם על-ידי


א. סיוע לאזרחים לפתור סכסוכים באורח אֶמפַּתי, לא-אלים ויצירתי, מתוך חינוך לשלום, עיתונאות של שלום ובְתרבות של שלום כגורמים חשובים לעניין זה;


ב. חיזוק הממדים החינוכיים של הפעילויות למען זכויות-האדם בקונטקסטים פורמליים ולא-פורמליים של למידת-מבוגרים ברמת הקהילה, ברמת הלאום, ברמת האזור וברמת העולם כולו.

II: שיפור התנאים והאיכות של למידת מבוגרים

16. על אף גידול בביקוש לחינוך מבוגרים וחרף התפוצצות המידע, הפערים בין בעלי הגישה לחינוך ובין כל היתר גדלים ומתרחבים. לכן יש צורך לפעול נגד הקיטוב הזה, המשריש את אי-השוויון הקיים. לשם כך יש ליצור מבנים ללמידת מבוגרים וסביבות ללמידה לאורך החיים, שעשויים לעזור בתיקון הנטייה השוררת. כיצד אפשר לשפר את תנאי למידת מבוגרים? כיצד נוכל להתגבר על ליקויים בהקנייתם? אילו סוגים של אמצעים ושל רפורמות יינקטו כדי להגדיל את הנגישוּת, הרלוונטיות, האיכות, הכבוד למגוון התרבותי ואת ההכרה בלמידה קודמת?


אנו מתחייבים:

17. ליצור תנאים להיענות לצרכים ללמוד על-ידי

א. חקיקה ונקיטת אמצעים נאותים אחרים להכרה בזכות כל המבוגרים ללמוד, הצעת חזון מורחב של למידת מבוגרים ויצירת תיאום בין סוכנויות;


ב. סיוע לביטוי דרישתם של האנשים ללמוד במסגרת התרבותית שלהם ובלשונם;

 
ג. יצירת שירותי מידע וייעוץ ציבוריים ופיתוח שיטות-עבודה להכרה בלמידה קודמת ובלמידה שבהִתנסות;


ד. פיתוח אסטרטגיות להרחבת התועלת שבלמידת מבוגרים גם לאלה, שנמצאים כעת בשוליים, ולסייע למבוגרים לקבל ולבחור החלטות מושכלות בנוגע למסלולי-למידה מתאימים ביותר לשאיפותיהם;


ה. קידום תרבות של למידה באמצעות תנועת 'שעת-למידה אחת ביום';


ו. הדגשת החשיבות של ציון יום האישה הבינלאומי (8 במרס) ויום האוריינות הבינלאומי (8 בספטמבר) ובשימוש בפרסי האוריינות הבינלאומיים כדי לקדם למידת מבוגרים, ופיתוח שבוע האו"ם ללמידת מבוגרים.

18. להבטיח נגישות ואיכות על-ידי

א. חקיקה, הנחיות מדיניות ומנגנונים של שיתוף-פעולה לכל בעלי-העניין כדי להקל את גישתם של מבוגרים לחינוך הפורמלי ולחינוך במקום-העבודה ובקהילה ואת השתתפותם במסגרות אלה, וכדי לתמוך בתכניות ובהרחבתן אל אזורים כפריים ומבודדים;


ב. פיתוח מדיניות מקפת, שתביא בחשבון את התפקיד המכריע של סביבו ת-למידה;


ג. שיפור האיכות והבטחת הרלוונטיות של חינוך מבוגרים באמצעות השתתפות הלומדים בעיצוב תכניות-הלימוד;


ד. סיוע לשיתוף פעולה בין יוזמות ללימוד מבוגרים ביחס למצבים ולמגזרי-פעילות שונים.
19. להקים בתי-ספר, מכללות ואוניברסיטאות ללומדים מבוגרים על-ידי


א. דרישה ממוסדות לחינוך פורמלי מן החינוך היסודי ואילך, שיהיו מוכנים לפתוח את שעריהם ללומדים מבוגרים, נשים וגברים כאחד, ולהתאים את תכניות-הלימוד שלהם ואת תנאי-הלמידה כדי לענות על צרכי הלומדים הללו;


ב. פיתוח מנגנונים סדורים ועקביים להכרה בתוצאות למידה, שנעשתה בהקשרים שונים, ולהבטחה שיחידות-זיכוי הולמות תתקבלנה ותועברנה בתוך מוסדות, מגזרים ומדינות, וביניהם;


ג.  פיתוח מחקר משותף לאוניברסיטה ולקהילה והכשרת שותפויות והמשכת שירותי האוניברסיטאות אל קבוצות שמחוץ לאוניברסיטה;


ד.  מחקרים בין-תחומיים בכל תחומי חינוך ולמידת מבוגרים – מחקרים שייערכו בשיתוף עם הלומדים המבוגרים עצמם;


ה.  יצירת הזדמנויות גמישות, פתוחות ויצירתיות ללמידת מבוגרים, שמביאות בחשבון את המיוחד לחיי הגברים ולחיי הנשים;


ו.  הקניית לימודי-המשך שיטתיים למורים ולמחנכים מבוגרים;


ז.  קריאה לוועידה העולמית על החינוך הגבוה (פריס, 1998) לקדם את הסבת מוסדות החינוך העל-תיכוני למוסדות ללמידה לאורך החיים ולהגדיר את תפקידי האוניברסיטאות בהתאם לזאת;

20. לשפר את תנאי ההתפתחות המקצועית של מחנכים ושל אנשי-חינוך מבוגרים על-ידי


א.  שיפור המדיניות ונקיטת אמצעים לגיוס כוח-אדם, שעוסק בתכניות-חינוך לנוער ולמבוגרים, הכשרתו הראשונית והכשרתו במהלך-העבודה, תנאי-עבודתו ותיגמולו, וזאת כדי להבטיח את האיכות ואת משך-הפעילות של העוסקים במלאכה ושל השירותים שהם מספקים ובכללם התכנים ושיטות ההכשרה;


ב.  פיתוח שיטות הוראה ולמידה חדשניות ובכללן טכנולוגיות אינטראקטיביות ושיטות אינדוקטיביות, שיש בהן תיאום הדוק בין ניסיון-בעבודה ובין ההכשרה;


ג.  קידום שירותי מידע ותיעוד נגישים לכל המשקפים את המגוון התרבותי.

21. לשפר את הרלוונטיות של החינוך היסודי מזווית-הראייה של הלמידה לאורך החיים על-ידי ביטול המחיצות בין החינוך הפורמלי לחינוך הלא-פורמלי והבטחת הזדמנויות לבוגרים צעירים ולהמשיך את התחנכותם מעבר ללימודיהם היסודיים, הפורמליים, בבית-הספר.
22. לקדם מחקר ולימוד המבוססים על אוריינטציה לפעולה, על-ידי 

א.  קידום מחקר במסגרות לאומיות ועל-לאומיות על אודות לומדים, מורים, תכניות-לימוד, שיטות-הוראה ומוסדות לחינוך מבוגרים, ותמיכה בהערכת התנאים והמשאבים, המוקצבים לחינוך מבוגרים ולהשתתפות בו, וזאת, במיוחד, ביחס לצרכי כל הקבוצות שבחברה;


ב.  העברה סדירה של נתונים על אודות חינוך מבוגרים לאונסק"ו ולסוכנויות רב-לאומיות אחרות ופיקוח על מלוא הטווח של חינוך מבוגרים וההשתתפות בו, מתוך קריאה לאונסק"ו שיתמוך במדינות החברות על-מנת שתפעלנה כך;


ג.   פיתוח ושיפור היכולת למחקר ולהפצת ידע באמצעות עידוד החלפה – במסגרות הלאומיות והבינלאומיות – של מידע, של דגמים חדשניים ושל המיטב שבדרכי-העשייה;

23. להכיר בתפקיד החדש של המדינה ושל השותפים בחברה, על-ידי

א.  הבטחה, שכל השותפים בחברה יכירו באחריותם ההדדית לייסוד מסגרות תומכות, מעוגנות בחוק, להבטחת נגישוּת והוגנוּת, להקמת מנגנוני פיקוח ותאום ולמתן גיבוי מקצועי לקובעי-המדיניות, לחוקרים וללומדים באמצעות רשת-משאבים;


ב.  יצירת תמיכה פיננסית, מינהלית וניהולית כנדרש, באמצעות חיזוק מנגנוני הזיקה בין המגזרים ובין תחומי-האחריות הממשלתיים ובאמצעות הבטחת השתתפות ארגונים של החברה האזרחית כדי להשלים את היענות הממשלות והקניית מימון הולם לתמיכה בפעילויות הארגונים הללו;


ג.  קריאה לאונסק"ו למשיך במדיניות בניית השותפויות בין כל הפועלים בשדה החינוך.

III: הבטחת הזכויות האוניברסליות לאוריינות ולחינוך בסיסי

24. כיום, קרוב למיליארד בני-אדם חסרים כישורי-אוריינות ומיליונים אחרים אינם מסוגלים לשמר ולקיים את הכישורים הללו אף במשגשגות שבמדינות. בכל מקום בעולם צריכה האוריינות להיות שער להשתתפות מלאה יותר בחיי החברה, התרבות, הפוליטיקה והכלכלה. האוריינות צריכה להיות רלוונטית להקשרים החברתיים-הכלכליים והתרבותיים של בני-האדם. האוריינות מכשירה אנשים לתיפקוד אפקטיבי בחברותיהם כדי לשנות ולעצב אותן. זהו תהליך, שקהילות מחוללות בו את השינויים התרבותיים והחברתיים שלהן-עצמן. עליו להתמודד עם צרכי הגברים והנשים ולסגל אותם להבין את קשרי-הגומלין בין מציאויות אישיות, מקומיות וכלל-עולמיות.


אנו מתחייבים:

25. ליצור זיקה בין האוריינות ובין שאיפות להתפתחות חברתית, תרבותית וכלכלית של הלומדים על-ידי

א.  הדגשת חשיבות האוריינות לזכויות-האדם, לאזרחות השתתפותית, להוגנות חברתית, פוליטית וכלכלית ולזהות תרבותית;


ב.  צמצום שיעור הבוּרות בקרב הנשים עד שנת 2000 לכדי מחצית, לכל היותר, מהשיעור שהיה ב-1990, וכן התמקדות באוכלוסיות כפריות ובמהגרים, פליטים ועקורים, עמים ילידיים, מיעוטים, נשים ונשים בעלות מוגבלויות;


ג.  עידוד שימוש יצירתי באוריינות;


ד.  המרת חזון-האוריינות הצר בלמידה שעונה לצרכים חברתיים, כלכליים ופוליטיים ושנותנת ביטוי לצורות חדשות של אזרחות;


ה.  שילוב האוריינות ושאר צורות למידה וכישורים בסיסיים בכל מטלות-הפיתוח ההולמות ובייחוד – אלו הנוגעות לבריאות ולסביבה. עידוד ארגונים ש"צומחים מהקרקע" (grassroots) ותנועות חברתיות לקדם את יוזמות הלמידה והפיתוח שלהם;


ו.  החלת העשור האפריקאי על 'אוריינות לכל' על-שם פאולו פרר החל בשנת 1998 כדי ליצור חברות אורייניות, שנענות למסורות-תרבות שונות. לשם כך יש ליצור קרנות-מימון מיוחדות ממקורות ציבוריים ופרטיים.

26. שיפור איכות של תכניות לימודים אורייניות באמצעות יצירת זיקה לתרבויות ולידע של מסורות ושל מיעוטים על-ידי

א.  שיפור תהליכי למידה באמצעות אסטרטגיות הממוקדות בלומד, רגישות למגוון הלשונות והתרבויות, שיתוף הלומדים בפיתוח חומרי-הלמידה, תהליכי-למידה אינטגרטיביים, שימוש בלשונות המקומיות, בידע הילידי ובטכנולוגיות המתאימות;


ב.  שיפור האיכות והאפקטיביות של תכניות לימודים לאוריינות באמצעות חיזוק הזיקות עם תחומים אחרים כגון בריאות, חוק ומשפט, פיתוח עירוני וכפרי; מחקר בסיסי ויישומי; הערכה ואומדן; שימוש בטכנולוגיות נאותות כדי לתמוך הן במורה הן בלומד;  איסוף המיטב שבדרכי-העשייה והפצתו;  העברה יעילה של תוצאות-מחקרים לידי חוקרים, מחנכים וקובעי-מדיניות,  ושימוש במרכזים של משאבי-ידע קיימים ו/או חדשים;


ג.  שיפור הכשרת כוח-אדם לאוריינות באמצעות תשומת-לב גדולה יותר להישגים האישיים, לתנאי-העבודה ולסטטוס המקצועי של המחנכים לאוריינות;  תמיכה מתמשכת בהתפתחות אישית;  שיפור המודעות והתקשורת בתוך קהילת-האוריינות; ובמתן שימת-לב מיוחדת לכישורי הנשים אשר, בסביבות רבות, הינן רוב בקרב אנשי חינוך מבוגרים;


ד.  עיצוב תכנית בינלאומית לפיתוח פיקוח על האוריינות ומערכות ההערכה והמשוב, המקדמות את הקֶלֶט (input) ואת השתתפות הקהילה לשֵם שיפור התכנית ברמה הבינלאומית, האזורית והלאומית, וכן – בבניית בסיס-מידע חובק-עולם לקידום מדיניות, ניהול ושיפור האיכות, היעילות וכושר-ההתמדה של מאמצים אלו;


ה.  הרחבת המודעות הציבורית והתמיכה באוריינות בקרב הציבור תוך הקדשת תשומת-לב למכשולים, הניצבים בפני האוריינות לכל, והבניית האוריינות בעשייה החברתית;


ו.   גיוס משאבים פיננסיים ואנושיים באמצעות התחייבות כספית חזקה לקידום האוריינות בידי ארגונים בין-ממשלתיים, סוכנויות בילטרליות,  ממשלות לאומיות, אזוריות ומקומיות ושותפויות, שמעורבים בהן מוסדות לחינוך פורמלי ולא-פורמלי, מתנדבים, ארגונים לא-ממשלתיים והמגזר הפרטי;


ז.  הבטחת השימוש באמצעים מסורתיים ובטכנולוגיות מודרניות למען האוריינות הן בארצות המתועשות הן בארצות המתפתחות.

27. העשרת סביבת-האוריינות על-ידי

א.  הגברת השימוש באוריינות ושמירתה באמצעות הפקה והפצה של חומרי-קריאה רלוונטיים מקומיים, רגישים לענייני מגדר ושמקורם בהתנסות של הלומדים;


ב.   שיתוף-פעולה פעיל עם מו"לים ומפיצים לשֵם התאמה של טקסטים וחומרים קיימים (קטעי-עיתונות, מסמכים משפטיים, ספרות בדיונית וכו') על-מנת לעשותם נגישים ומובנים לקוראים חדשים;


ג.  יצירת רשתות להחלפה ולהפצה של טקסטים, שהופקו ברמה המקומית והמשקפים ישירות את הידע ואת דרכי-העשייה של קהילות.

IV: למידת מבוגרים, שוויון והוגנות מגדריים והעצמת הנשים

28. הזדמנות שווה בכל שלבי החינוך חיונית להכשרת נשים מכל הגילים כדי שתתרומנה את מלוא תרומתן לחברה וכן – לפתרון הבעיות רבות-הפנים, שניצבות בפני האנושות. כשנשים נלכדות במצב של בידוד חברתי וכשנמנעת מהן גישה לידע ולמידע הרי הן מורחקות מתהליכי קבלת-ההחלטות במשפחה, בקהילה ובחברה ובידן שליטה מעטה ביותר על גופן ועל חייהן. 

באשר לנשים העניות, הרי המאבק להישרדות מהווה מכשול בינן לבין החינוך. תהליכי החינוך צריכים אפוא להתמודד עם ההגבלות, המונעות מנשים את הגישה למשאבים האינטלקטואליים, ולהעצים אותן כדי שתיעשינה שותפות פעילוֹת מלאות בשינוי פני החברה. מסר השוויון והגישה השווה אסור שיהיה מוגבל לתכניות-לימוד, המכוונות לנשים בלבד. על החינוך להבטיח, כי הנשים תיעשינה מודעות לצורך להתארגן כנשים כדי לשנות את המצב ולבנות יכולת לרכוש גישה למבני-הכוח הפורמליים ולתהליכי קבלת-ההחלטות הן בתחום הפרטי הן בתחום הציבורי.


אנו מתחייבים:

29. לקדם העצמת הנשים וההוגנות הבין-מגדרית באמצעות למידת מבוגרים על-ידי


א.  הכרה, שנערות ונשים בכל הרמות עדיין דחוקות בו אל שולי החברה ומנועות מגישה אל הזדמנויות שוות לחינוך איכותי;


ב.  הבטחת הקניית החינוך הדרוש לכל הנשים והגברים כדי שימלאו את צרכיהם היסודיים ושיגשימו הלכה למעשה את זכויות-האדם שלהם;


ג.  העלאת מודעותם של נערות ונערים, של נשים וגברים, בכל הכרוך באי-שוויון מגדרי ושנחוץ כדי לשנות את יחסי אי-השוויון הללו;


ד.  ביטול פערים בגישה בכל התחומים ובכל שלבי החינוך;


ה.  הבטחת קווי-מדיניות ודרכי-ישום, שיעלו בקנה אחד עם עקרון הייצוג ההוגן של שני המינים, במיוחד ברמות הניהול וקבלת-ההחלטות באשר לתכניות לימודים;


ו.  מאבק  באלימות במשפחה ובאלימות המינית באמצעות הקניית חינוך נאות לגברים ובמתן מידע וייעוץ כדי להגדיל את יכולתן של הנשים להגן על עצמן מפני אלימות כזאת;


ז.  סילוק מכשולים בגישה לחינוך הפורמלי והלא-פורמלי במקרים של נערות הרות ושל אמהות צעירות;

ח.  קידום פדגוגיה רגישה ומעודדת-השתתפות למגדרים, המכירה בהתנסות היומיומית של הנשים ובאפקטיביות הקוגניטיבית והרגשית שלה;


ט.  חינוך הגברים והנשים להכיר בתוצאות החמורות והשליליות של הגלובליזציה ושל המדיניות של התאמה מבנית בכל חלקי תבל, ובמיוחד בהשפעת התהליכים אלו על נשים;


י.  נקיטת אמצעים חוקתיים, פיננסיים וכלכליים מתאימים וישום מדיניות כדי להבטיח את ההשתתפות המוצלחת של נשים בחינוך מבוגרים, באמצעות הסרת המכשולים, העומדים בפניהן , ויצירת סביבות-למידה תומכות;


יא.  חינוך נשים וגברים לקדם חלוקה נאותה של עול-העבודה ואחריות;


יב.  עידוד נשים להתארגן כנשים כדי לקדם זהות קיבוצית לעצמן וליצור ארגוני-נשים כדי לחולל שינויים;


יג.  קידום השתתפות הנשים בתהליכי קבלת-ההחלטות במסגרות פורמליות.

V: למידת מבוגרים ועולם-העבודה המשתנה

30. עולם-העבודה המשתנה הוא סוגיה רבת-פנים, שהיא רלוונטית מאוד ללמידת מבוגרים. לגלובליזציה ולטכנולוגיות החדשות יש השפעה עצומה על כל ממדי החיים הפרטיים והקולקטיביים  של נשים וגברים. גדלה והולכת הדאגה מארעיות התעסוקה ומגידול האבטלה. בארצות המתפתחות הדאגה אינה רק מפני האבטלה, אלא גם על הבטחת מִחייה לכל. השיפור, הדרוש בייצור ובהפצה בתחומי התעשייה, החקלאות והשירותים, מצריך פיתוח כישורים חדשים ויכולת הסתגלות באורח יצרני לדרישות-התעסוקה המשתנות בהתמדה בעולם העבודה. הזכות לעבוד, ההזדמנות לתעסוקה והאחריות לתרום בכל הגילים לפיתוח רווחת החברה הן סוגיות שחינוך מבוגרים חייב להידרש אליהן.

אנו מתחייבים:

31. לקדם את הזכות לעבוד ואת הזכות לחינוך-מבוגרים, הכרוך בעבודה, על-ידי

א.  הכרה בזכות לעבודה ולמִחייה קבועה לכל ועל-ידי טיפוח, באמצעות סולידריות, של דגמים שונים של תעסוקה ושל פעילויות יצרניות מוּכּרות;


ב.  הבטחה שחינוך מבוגרים, הרלוונטי לעבודה, יקנה יכולות ספציפיות, הדרושות לכניסה אל שוק-העבודה ולניידות מקצועית וישפר את יכולתו של היחיד להשתתף במגוון דגמי התעסוקה;


ג.  קידום שותפויות בין מעסיקים למועסקים;


ד.  הבטחת הכרה בידע ובכישורים, אשר נרכשו באורח לא-פורמלי;


ה.  הטעמת תפקידו החשוב של החינוך המקצועי של מבוגרים בתהליך-הלמידה לאורך החיים;


ו.  פיתוח ראייה אנליטית וביקורתית ביחס לעולם הכלכלה ולתיפקודו ושילובו בתהליכי חינוך מבוגרים הלא-פורמלי.

32. להבטיח גישה של קבוצות-אוכלוסיה שונות ללמידת מבוגרים, הקשורה בעבודה, על-ידי

א.  עידוד המעסיקים לתמוך באוריינות רלוונטית להתפתחות ולקידום במקום-העבודה;


ב.  הבטחה, שהמדיניות לחינוך מבוגרים, הקשורה לעבודה, תענה לצרכי העובדים העצמאיים והעובדים בכלכלה הלא-פורמלית, ושהמדיניות תאפשר לנשים ולעובדים מהגרים הכשרה למקצועות ולמגזרים לא-מסורתיים;


ג.  הבטחה, שתכניות חינוך מבוגרים, הקשורות בעבודה, יביאו בחשבון שוויון בין המגדרים והבדלי גילים ותרבויות וכן בטיחות במקום העבודה ודאגה לבריאות העובד, הגנה מפני יחס לא-הוגן והטרדה יחד עם שימור-הסביבה וניהול נאות של משאבים טבעיים;


ד.  העשרת סביבת הלמידה במקום העבודה והצעת פעילויות-למידה גמישות, אישיות וקולקטיביות, ושירותים רלוונטיים לעובדים.

33. לגוון את תכניות למידת מבוגרים בהקשר של עבודה, על-ידי

א.  הידרשות לסוגיות הנגזרות מחקלאות, מניהול משאבי-הטבע ומהבטחת מזון לכל;


ב.  הכללת יסודות, הנוגעים להסתעפויות של לימודי-חקלאות, לזכויות-האזרח, לבניית ארגונים, לניהול משאבי-הטבע, להבטחת מזון לכל ולחינוך לבריאות מינית;


ג.  עידוד יזָמוּת באמצעות חינוך מבוגרים;


ד.  קידום גישות רגישות למגדר בלימודים החופשיים, מענה לצרכי נשים בחקלאות, בתעשייה ובשירותים והגברת יכולתן להפיץ ידע בכל התחומים והסוגיות האלו.

VI: למידת המבוגרים ביחס לסביבה, לבריאות ולאוכלוסייה
34. הסביבה, הבריאות, האוכלוסייה, התזונה והבטחת המזון לכול קשורים זה בזה באופן מורכב והם הגורמים הרלוונטיים בפיתוח בר-קיימא. כל אחד מהם הוא סוגיה מורכבת. דאגה לסביבה באמצעות בקרת הזיהום, מניעת סחף קרקעות וניהול זהיר וקפדני של משאבי-טבע משפיעים במישרין על הבריאות, על התזונה ועל הרווחה של האוכלוסייה ואלה משפיעים על גידול האוכלוסייה ועל זמינות המזון. סוגיות אלה הן חלק מהמאמץ לפיתוח בר-קיימא, שאין להשיגו בלי הטמעה חזקה של החינוך בסוגיות המשפחה, של גידול טבעי באוכלוסיה ושל סוגיות אחרות כמו הזדקנות, הגירה, עיור ויחסים בין הדורות ובקרב המשפחה.


אנו מתחייבים:

35. לקדם את היכולת והמעורבות של החברה האזרחית בהתמודדות עם בעיות סביבה ופיתוח על-ידי

א.  שימוש בפעילויות חינוך מבוגרים להרחבת היכולת של אזרחים ממגזרים שונים ליזום יוזמות ולפתח תכניות חדשניות על יסוד עקרונות של פיתוח אקולוגי וחברתי בר-קיימא;


ב.  תמיכה בתכניות לחינוך מבוגרים, המאפשרות לאנשים הזדמנות ללמוד ולקיים יחסי-גומלין עם מקבלי-החלטות בסוגיות סביבה ופיתוח, ובייחוד במה שנוגע לצורך בשינויים בדפוסי ייצור וצריכה;

ג.  אינטגרציה של ידע ילידי ומסורתי בתכניות למידת מבוגרים בדבר יחסי-הגומלין שבין בני-האדם ובין הטבע ועל-ידי הכרה, שלקהילות ילידיות ולמיעוטים יש כישורים מוסמכים ויכולת מיוחדת במה שנוגע להגנה על סביבותיהן;


ד.  הבטחת חובת דיווח של מקבלי-ההחלטות בכל הנוגע ליישום מדיניות באשר לסביבה, לאוכלוסייה ולפיתוח;


ה.  אינטגרציה של סוגיות של סביבה ושל פיתוח בכל מגזרי למידת מבוגרים ועל-ידי פיתוח גישה אקולוגית ללמידה לאורך החיים.

36. קידום למידת מבוגרים בסוגיות הכרוכות בדמוגרפיה ובחיי-המשפחה על-ידי

 הכשרת אנשים ליישם הלכה למעשה את זכויות-האדם שלהם ובכללן אלה הנוגעות לבריאות מינית, ולפתח עמדות אחראיות תוך כדי דאגה לזולת;

37. הכרה בתפקיד המרכזי של החינוך לענייני דמוגרפיה ובריאות תוך כדי שימור ושיפור בריאות של קהילות ושל יחידים על-ידי

א.  פיתוח וחיזוק חינוך פעיל לבריאות וקידום תכניות, שמטרתן העצמת אנשים ליצור סביבות בריאות יותר ולפעול למען שירותי-בריאות משופרים ונגישים;


ב.  מתן גישה לחינוך, המקנה יכולת לבחור בסוגיות של פריה ורבייה, שיש בה כדי להעצים את הנשים להתגבר על מחסומים, המונעים מהן השתתפות מלאה ושווה בהזדמנויות לפיתוח אישי, חברתי וכלכלי;


ג.  פיתוח חומרי ותוכני לימוד, הנוגעים לבריאות ובכללם מניעת איידס ושאר מחלות ולתזונה, לתברואה ולבריאות-הנפש;


ד.  שימוש בגישות ללמידת מבוגרים כדי להעשיר אסטרטגיות של חינוך מידעני-תקשורתי וכדי להקנות לאנשים הזדמנויות ליישום הניסיון והידע שלהם באבחון ובבחירה בין דרכי-פעולה אפשריות.

38. הבטחת קיומן של תכניות-למידה תרבותיות ומיוחדות לִמגדר 


א.  מתן חינוך לבריאות לנשים ולגברים כדי שיַחלקו באחריות וכדי להעמיק את ההתייחסות ואת הדאגה לַבריאות, הכרוכה בילודה ובטיפול בילדים;


ב.  ביטול מנהגים תרבותיים מזיקים ולא-אנושיים, המסתכמים בפגיעה בזכויות האישה הנוגעות למיניותה ולפריונה.

VII: למידת מבוגרים, תרבות, אמצעי-תקשורת וטכנולוגיות-מידע חדשות

39. למידת מבוגרים מקנה ללומדים המבוגרים הזדמנות חיונית להשתתף בכל מוסדות-התרבות, אמצעי-התקשורת והטכנולוגיות החדשות כדי לכונן תקשורת אינטראקטיבית אפקטיבית וכדי לבנות הבנה ושיתוף-פעולה בין עמים ובין תרבויות. כבוד ליחידים, לתרבויותיהם ולקהילותיהם הוא היסוד לדיאלוג ולבניית אמון וכן ללימוד ולהכשרה רלוונטיים לאורך זמן. דרושים מאמצים להבטיח גישה רחבה יותר לאמצעי-התקשורת ולהגדלת ההשתתפות בהם לכל התרבויות וקבוצות-החברה כך שכל אחד ואחד יוכל לשתף את זולתו בחזונו המיוחד, בתוצרי-התרבות שלו ובאורחות-חייו ולא רק לקבל מסרים של תרבויות אחרות.

אנו מתחייבים:

40. ליצור תאום רב יותר בין אמצעי-תקשורת וטכנולוגיות-מידע חדשות ללמידת מבוגרים על-ידי

א. השרשת התפקיד החינוכי של אמצעי-התקשורת;


ב.  זמינות נוחה יותר של אמצעי-התקשורת ללמידת מבוגרים ועידוד השתתפות רחבה יותר בפיתוח ובהערכת אמצעי-התקשורת;


ג.  הכרה בתפקיד המרכזי, שאמצעי-התקשורת ממלאים בהרחבת טווח הזדמנויות ללמידת מבוגרים ובהחלתו על קבוצות, שהזדמנויות אלה נמנעו מהן בדרך כלל, וזאת – בניהול מסעות ציבוריים לטיפוח ההשתתפות במשאבי-החברה;


ד.  בחינה של טכנולוגיות חדשות, שפותחו והופצו מזווית-ראייה אזורית, מקומית ותרבותית, המביאה בחשבון את חוסר-האיזון בפיתוח-התשתיות ובזמינות הציוד;


ה.  הבטחת נגישות לאורך זמן למערכות למידה-מרחוק פתוחות (distance learning systems), לאמצעי-תקשורת ולטכנולוגיות מידע ותקשורת חדשות ושימוש בטכנולוגיות חדשות כדי לגלות ולחקור דרכי-למידה חדשות;


ו.   עידוד החינוך באמצעי התקשורת ותכניה, שיסייעו למשתמשים בפיתוח הבחנות ועמדות ביקורתיות כלפיהן;


ז.  הכשרת מחנכים ועובדי-תרבות לעודד פיתוח וישום משאבים נאותים ללמידת מבוגרים;


ח.  קידום הפצתם של חומרי-למידה בכל הרמות, במישור האזורי ובמישור העולמי.

41. קידום השימוש בקניין רוחני על-ידי

 בחינה מחודשת של תקנות זכויות-היוצרים והפטנטים כדי לקדם הפצת חומרי-למידה בד בבד עם שמירת זכויותיהם של היוצרים.

42. חיזוק מוזיאונים, ספריות ומוסדות-תרבות על-ידי

א.  המשך מימון מוזיאונים, ספריות, תיאטראות, גנים אקולוגיים ושאר מוסדות-תרבות, והכרה במוסדות אלו כמרכזי משאבים ללמידת מבוגרים;


ב.  שימורה של מורשת-התרבות ושימוש בה כמשאב ללמידה לאורך החיים ועל-ידי תמיכה בפיתוח שיטות וטכניקות לחיזוק המורשת והלמידה המושרשת בתרבות.

VIII: למידת מבוגרים לכול: הזכויות והשאיפות של קבוצות שונות

43. הזכות לחינוך היא זכות אוניברסלית של כל אחד ואחת. מוסכם, שחינוך מבוגרים חייב להיות נגיש לכל, אך למעשה, קבוצות רבות עודן מוּדָרות ממנו – הקשישים, המהגרים, הצוענים ושאר עמים נוודים, או נטולי-טריטוריה, וכן הפליטים, המוגבלים והאסירים. ראוי שתהיה לקבוצות אלה גישה אל תכניות-חינוך, הממוקדות בלמידת היחיד, שבכוחה להיענות לצרכיהם ולהקל על השתתפותם המלאה בחברה. על כל חברי הקהילה להיות מוזמנים ובמקרה הצורך – לקבל עזרה בהשתתפות בלמידת מבוגרים, שפירושה היענות לצרכי-למידה מגוונים.


אנו מתחייבים:

44. ליצור סביבת-חינוך, התומכת בכל צורות-הלמידה של הקשישים על-ידי

א.   הבטחת נגישות של קשישים לכל השירותים והמתקנים של למידת מבוגרים והכשרתם לסייע בהשתתפות פעילה של קשישים בחברה;


ב.  שימוש בשנת-הקשיש הבינלאומית של האו"ם – 1999 – לתכנון פעילויות, שתַראינה כיצד עשוי חינוך מבוגרים לתרום לתפקידם של הקשישים בבניית החברות שלנו.
45. הבטחת זכותם של מהגרים, אוכלוסיות עקורות, פליטים ובעלי-מוגבלויות לקחת חלק בחינוך מבוגרים על-ידי

א.  הקניית חינוך מקיף והזדמנויות להכשרה למהגרים ולפליטים, שתקדם את מעורבותם הפוליטית, הכלכלית והחברתית ושתשפר את יכולתם והבסיס התרבותי שלהם;


ב.  פיתוח וישום תכניות לאוכלוסיות הקולטות כדי לקדם ההבנה, במיוחד בקרב פוליטיקאים, מומחים לאמצעי-תקשורת, רשויות אכיפת-החוק, מחנכים ושירותים חברתיים, בדבר הזכויות והנסיבות של המהגרים והפליטים;


ג.  הבטחה, שצוענים וקהילות נוודים מבוגרים, בהתחשב באורחות-חייהם ובלשונותיהם, יוכלו לחדש את לימודיהם ולהמשיך את הכשרתם במוסדות הקיימים;


ד.  הבטחת גישה מלאה של מבוגרים בעלי-מוגבלויות לתכניות ולהזדמנויות לחינוך מבוגרים, תוך כדי דרישה מאונסק"ו ומשאר סוכנויות הא"ום לספק בכל המפגשים והוועידות תרגום בשפת-הסימנים. בדרישה מאונסק"ו כארגון המוביל, שיכנס ב-1999, ערב האֶלֶף החדש, ועידה על למידה לאורך החיים בנושאים רלוונטים לבעלי-המוגבלויות.

46. יצירת הזדמנויות מתמשכות לבעלי-מוגבלויות ושילובם בחברה על-ידי

א.  ישום למידה והכשרה באופן נגיש לבעלי-המוגבלויות כך שכל חומרי הלמידה וההכשרה יענו לצרכיהם וליעדיהם החינוכיים;


ב.  טיפוח מדיניות מוסדית להבטחת גישה, שירותים והזדמנויות מקצועיות ותעסוקתיות שווים לבעלי-מוגבלויות, כך, שטכנולוגיות-למידה הולמות יתאימו לצרכי-הלמידה המיוחדים שלהם.

47. הכרה בזכותם של כל האסירים ללמוד על-ידי

א.  הפצת מידע ונגישות לאסירים בנוגע לשלבי חינוך והכשרה;


ב.  פיתוח ויישום תכניות מקיפות לחינוך בבתי-הסוהר, בהשתתפות האסירים, כדי לענות על צרכיהם ושאיפות-הלמידה שלהם;


ג.  הקלה על ארגונים לא-ממשלתיים, מורים וספקים אחרים של פעילויות חינוך לעבוד בבתי-הסוהר ולהקנות לאסירים גישה למוסדות-חינוך וכן לעודד יוזמות, היוצרות זיקה בין קורסים בבתי-הסוהר לבין קורסים מחוץ להם.

IX: כלכלת למידת מבוגרים

48. מימון לא-מספיק, הכרה גדלה והולכת בתשואה ארוכת-הטווח של ההשקעות בלמידת מבוגרים, גיוון הדפוסים ומספר התורמים הפיננסיים, תפקיד הארגונים המולטי-לטרליים, השפעת תכניות לשינוי מבני ומסחור האמצעים של למידת מבוגרים, אלה הם כמה מההיבטים המכריעים בכלכלת למידת מבוגרים. העלויות של למידת מבוגרים מוכרחות להיראות ביחס לתועלת, הצומחת מחיזוק היכולות של המבוגרים. שיטות, המשמשות בניתוחי עלות-תועלת ועלות-תוצר צריכים לשקף את ההשפעה רבת-הפנים של למידת מבוגרים על החברה. חינוך מבוגרים תורם לעמידתם ברשות עצמם ולאוטונומיה אישית שלהם, לישום זכויות-היסוד שלהם הלכה למעשה ולגידול ביצרנותם וביעילות עבודתם. פירות המהלך הזה ניכרים ברמות-חינוך גבוהות יותר וברווחת הדורות הבאים. חינוך מבוגרים הוא פיתוח הון אנושי והשקעה פוריה. יש להגן עליו מפני המגבלות שבשינויים מבניים במשק.


אנו מתחייבים

49. לשפר את המימון לחינוך מבוגרים על-ידי

א.  תרומה למימון חינוך מבוגרים בידי מוסדות פיננסיים במסגרת שותפויות בין משרדי-ממשלה ושאר ארגונים ממשלתיים לבין ארגונים לא-ממשלתיים, המגזר הפרטי, הקהילה והלומדים;


ב.  השקעה, כפי שהציעה הוועדה הבינלאומית לחינוך למאה העשרים ואחת, של 6 אחוזים לפחות מהתוצר הלאומי הגולמי (תל"ג) לחינוך, ועל-ידי הקצאה הוגנת ומתאימה של לחינוך מבוגרים;


ג.  שכל מגזרי הפיתוח (החקלאות, הבריאות, הסביבה) ייעדו חלק מתקציבם ללמידת מבוגרים ויכללו בכל תכנית-פיתוח בחקלאות, בבריאות ובסביבה רכיב של למידת מבוגרים. עלות חינוך מבוגרים והכשרתם בכל מיזם תיחשב כהשקעה בכושר-הייצור;


ד.  השקעה מתאימה של משאבים בחינוך נשים כדי להבטיח את השתתפותן המלאה בכל תחומי הלמידה והידע;


ה.  קידום, אשרור והחלת סעיף 140 של הוועידה העולמית של ארגון העבודה (1974) באשר לחופשות בתשלום לעובדי חינוך;


ו.  המְרצת שותפים חברתיים יעסוק בחינוך מבוגרים באמצעות מיזמים שימומנו – למשל – בהקצאת חלק מתקציבם הכולל לתכלית זו;


ז.  תמיכה בחינוך מבוגרים באמצעות מגוון של יוזמות קהילתיות יצירתיות, שישאבו כוחות ויכולות של כל אנשי החברה;

ח.  בדיקת אפשרויות המבוססות על הצעות להמרת חובותיהן השוטפים של ארצות מתפתחות ושל הפחות מפותחות לכדי השקעה בפיתוח אנושי;


ט.  הערכת ההצעה ל'זכאות ללמידה לאורך החיים' כפי שהוצעה בדו"ח הוועידה הבין-לאומית לחינוך של אונסק"ו 'למידה: האוצר הפנימי'.

X: הגברת שיתוף-הפעולה והסולידריות הבינלאומיים

50. שיתוף-פעולה וסולידריות בינלאומיים מוכרחים לחזק את החזון החדש של למידת מבוגרים, שיהא הוליסטי כדי להקיף את כל היבטי החיים ולחצות מגזרים וכדי להכיל את כל תחומי הפעילות התרבותית, החברתית והכלכלית. הצהרת זכויות-האדם הבין-לאומית היא הלגיטימציה העיקרית לקידום שיתוף-פעולה וסולידריות בינלאומיים ותרבות-השלום, דיאלוג, התחלקות במשאבים, התייעצות ונכונות ללמוד איש מרעהו שיתוף-פעולה הבנוי על הכבוד לבני-אדם שונים.


אנו מתחייבים:

51. לעשות את למידת מבוגרים מכשיר לפיתוח וגיוס משאבים לתכלית זו על-ידי

א.  הערכה של תרומת פרוייקטים ללמידת מבוגרים לפיתוח אנושי והקדימוּת, שהם נותנים לחיזוק מומחיות מקומית;


ב.  הגדלת המקורות, הזמינים במישרין לחינוך מבוגרים בתוך מגזר החינוך בארצות המתפתחות.

52. לחזק שיתוף-פעולה בין ארגונים ובין רשתות בשדה חינוך מבוגרים ברמה הלאומית, האזורית והעולמית על-ידי

א.  קידום וחיזוק שיתוף פעולה בין סוכנויות ובין מגזרים;


ב.  תמיכה ברשתות חינוך מבוגרים באמצעות שיתוף במידע, בכישורים וביכולות ובאמצעות קידום דיאלוג בכל הרמות;


ג.  גיוס תרומות ומענקים לעידוד שיתוף-פעולה מקומי, אזורי וכול-עולמי בין אנשי חינוך מבוגרים;


ד.  בקרה ונקיטת אמצעים להימנע מההשפעות השליליות של תכניות  מבניות כלכליות ושל מדיניות (בעניינים פיסקליים ובענייני סחר, בריאות ותעשייה) הקצאות משאבים למגזר-החינוך, בהתייחסות מיוחדת לחינוך מבוגרים;


ה.  הכנת דו"חות לאומיים ואזוריים והפצתם לסוכנויות ציבוריות ופרטיות, המעורבות בחינוך מבוגרים;


ו.  מעורבות של מוסדות פיננסיים בינלאומיים בוויכוח על חינוך מבוגרים ובפרט – על קווי-מדיניות לחינוך ביחס להשפעתן השלילית של תכניות להסתגלות מבנית על החינוך.

53. ליצור סביבה שמביאה לידי שיתוף-פעולה בינלאומי

א.  הקניית הזדמנויות מרובות יותר לעובדים וללומדים, הפועלים "מהקרקע" (grassroots), לפגוש איש את רעהו בקבוצות, המורכבות על בסיס דרום–דרום וצפון–צפון, ובאמצעות חיזוק רשתות-הכשרה לרוחב האזורים, שתשמשנה כמנגנונים לשדרוג חינוך מבוגרים;


ב.  השרשת רשתות בינלאומיות, המייצגות פעילים ושותפי-חברה שונים בעלי הרשאה להעריך את קווי מדיניות-החינוך העיקריים ולפקח עליהם;


ג.  תמיכה ביצירת מנגנון, שיאפשר קידום זכויות אישיות וציבוריות, הכרוכות בחינוך מבוגרים, והגנה עליהן.

מעקב


אסטרטגיה

54. תכנית הפעולה לעתיד, הנגזרות מהחלטות הוועידה החמישית לחינוך מבוגרים, צריכה לעלות בקנה אחד עם ההמלצות, שאומצו בידי כל הוועידות העיקריות של האו"ם, ובמיוחד במה שנוגע לממד המגדר.

55. לאור טבעה המבוזר מאוד של למידת מבוגרים, המגוון הגדל והולך ומספרם הגדול והמתרבה של שותפים מסוגים שונים, המעורבים בה, הרי האסטרטגיות והמנגנונים, המשמשים למעקב אחר החלטות הוועידה החמישית לחינוך המבוגרים, צריכים להיות גמישים מאוד. מטעמי חסכון ויעילות עליהם להיות מבוססים במידת האפשר על מוסדות, על מבנים ועל רשתות קיימים. המטרה צריכה להיות הגברת האפקטיביות של מנגנוני הפעולה, התיאום והפיקוח ולא שכפולם.

56. חיוני הדבר, שכל המשתתפים בוועידה ימלאו תפקיד פעיל איש איש בתחום כישוריו ויכולתו ויפעלו בערוציהם הרגילים כדי להבטיח, שהכוח הגלום בלמידת מבוגרים יזכה לפיתוח וכי התכניות תוּצאנה מהכוח אל הפועל באופנים, שיתרמו לקידום הדמוקרטיה, הצדק, השלום וההבנה ההדדית. הוועידה ציינה את היוזמה הדנית להקמת סוכנות בינלאומית לדמוקרטיה ולחינוך בשיתוף-פעולה עם אונסק"ו ועם מדינות חברות, המעוניינות בכך.

57. ברמה הבינלאומית על אונסק"ו למלא תפקיד מוביל ופעיל הן בתחומי-העניין שלו והן בשיתוף עם שאר ארגונים, רשתות וסוכנויות ובכללם ארגוני-נשים ופעילים רלוונטיים אחרים כדי לקדם את למידת מבוגרים. בתוך אונסק"ו יש לחזק את מכון אונסק"ו לחינוך (UIE) שבהמבורג כדי שייעשה מוקד-התייחסות בינלאומי לחינוך מבוגרים וללימוד לאורך החיים. אונסק"ו צריך גם לנקוט אמצעים הולמים לעדכון ההמלצות בדבר פיתוח חינוך מבוגרים משנת 1976. שאר ארגונים ממשלתיים ולא-ממשלתיים, בינלאומיים ואזוריים, צריכים להראות דוגמא למנהיגות דומה כל אחד בתחומו.

58. מבנים ורשתות ישנם הן ברמה הבינלאומית הן ברמה הלאומית לשם קידום למידת מבוגרים. בכל זאת, במקרים מסוימים – בייחוד באזורים המתפתחים – חשוב יהיה להשריש את המבנים ואת הרשתות הקיימים הללו  ובכללם התכניות האזוריות של אונסק"ו לחינוך היסודי, ולספק משאבים נוספים כדי לאפשר לאותם ארגונים למלא את תפקידם באורח אפקטיבי יותר ובממדים גדולים יותר.

59. הוועידה סבורה, כי יש להימנע מהקמת מבנים קבועים בְּעלוּת גבוהה וכי, עם זאת, יש תועלת בהכנת אמצעי, או מנגנון, לתקשורת ולהתייעצות קבועה בקרב משתתפי הוועידה החמישית ושאר הארגונים, העוסקים באורח פעיל בקידום למידת מבוגרים. מטרת מנגנון זה תהא להדק את ההתייעצויות והתיאומים בקרב השותפים העיקריים ובניית בסיס לדיונים סדירים על ההתקדמות 
ועל הבעיות בלמידת מבוגרים וכן – פיקוח על ישום המדיניות וההמלצות, שנוסחו בתכנית הפעולה.

60. יש לכונן פורום ומנגנון להתייעצות כדי להבטיח את יישום ההמלצות ואת תוצאות הוועידה הזאת. אונסק"ו, כסוכנות האו"ם המובילה את עניין החינוך, על יחידותיה הנוגעות לדבר, על מוסדותיה ועל משרדי-השדה שלה, צריכה למלא תפקיד מוביל ביוזמה ובאחריות לקידום חינוך מבוגרים כחלק בלתי-נפרד ממערכת של למידה לאורך החיים, כדי לגייס את תמיכת כל השותפים, לא רק במסגרת האו"ם והמערכות המולטי-לטרליות אלא גם בקרב ארגונים לא-ממשלתיים, הפועלים בחברה האזרחית, למתן קדימות ליישום תכנית הפעולה ולהקל על הספקת השירותים, הדרושים להשרשת תיאום ושיתוף-פעולה בינלאומיים. 

61. לבסוף, הוועידה מבקשת מאונסק"ו להבטיח תפוצה רחבה של הכרזת המבורג על למידת מבוגרים ושל תכנית הפעולה לעתיד בלשונות רבות ככל האפשר. אונסק"ו צריכה לגלות ולחקור אפשרות סקירה בין-סוכנותית של תכנית הפעולה, שתיערך במחצית הזמן שנותר עד לוועידה הבינלאומית הבאה על חינוך מבוגרים.

